《奉敕恭题青宫时所画菊花水仙卷子》
清代·张若霭

琉璃砚匣尘不生，墨君管子相逢迎。纷披红紫何足貌，此中寄逢殊遥情。

冰霜肌肤旃檀心，大罗仙子来玉京。金尊牙版岂复垢，皎然万劫瑶杯擎。

西风吹草草不绿，重台犹占东篱名。坐枝双鸟鸣嘤嘤，渊明乍参师语清。

同生净土良足贵，西湖配食堪餐英。毫端造化信点染，春风秋露来无声。

以此栽培遍万物，都看弱植乔林成。青宫间暇穷物态，徐黄边赵难抗衡。

万几偶一展蜀素，那能如昔多经营。臣得拜观重命识，墨林艺圃沾恩荣。

作者简介：（1713—1746）安徽桐城人，字晴岚。张廷玉长子。雍正十一年进士，乾隆间官至内阁学士。善书画，工诗。有《晴岚诗存》。